ГупыфI дызэриIэнум и нэщэнэхэр
«Спартак-Налшык» (Налшык) — «Легион Динамо» (Мэхъэчкъалэ) — 1:0 (0:0). Налшык.«Спартак» стадион. Гъатхэпэм и 10-м. ЦIыху 200 еплъащ.
Судьяхэр Къуэшыкъуэ (Белореченск), Мирошник (Ставрополь), Тибилов (Владикавказ).
«Спартак-Налшык: Щоджэн, Лелюкаев, Тебэрды, Ольмезов, Абазэ, Мэшыкъуэ (Дэхъу, 90+3), Михайлов, Шаваев, Каркаев, Къурмэн (Ашу, 46), Машэжь (Газаев, 75).
«Легион Динамо»: Магомедов, Омаров, Зайцев, Гафаров, Омаров (Ибрагимов, 86), Фатуллаев (Богатырёв, 73), Шалбузов (Муслимов, 54), Меджидов, Саадуев (Акаев, 77), Удунян Мухьэммэд (Газимагомедов, 77).
Топыр дигъэкIащ: Ашум, 61 (1:0).
Дагъуэ къыхуащIащ Каркаевымрэ Шалбузовымрэ.
Мазищрэ ныкъуэкIэ зэпагъэуауэ щыта Урысей Федерацэм футболымкIэ и етIуанэ дивизионым и «Ипщэ» гупым 2017-2018 гъэхэм щекIуэкI зэхьэзэхуэм тхьэмахуэ кIуам дыхуэзэшауэ щIидзэжащ. А зэманым къриубыдэу «Спартак-Налшыкым» зэхъуэкIыныгъэ куэд къызэрыщыхъуам мызэ-мытIэу дытепсэлъыхьащи, къытедгъэзэжынкъым. Абы щыгъуэми хьэлэмэтт укIэлъыплъыну зыкъом щIауэ дызыщIэхъуэпс, ди щIыпIэм къыщалъхуа икIи топ джэгуным зыщы-хуэзыгъэса щIалэ защIэкIэ зэхэт гупым и япэ лъэбакъуэхэр зэричым. Къыхэдгъэщынщи, ахэр фIы хъун папщIэ я зэфIэкI къагъэнакъым командэм и тренер нэхъыщхьэ Трубицын Сергей, тренер нэхъыжь КIэбышэ Заур, Iуэхур зи пщэ къыдэхуэ адрей псоми. Къэбэрдей-Балъкъэрым и щIыналъэми, и адрыщIкIи къагъэнакъым абыхэм я лъэр здынамыгъэса, гупыщIэм хыхьэфыну ди щIалэхэр зэхуашэсыжын папщIэ. Пэжщ, хухах мылъкур хэпщIыкIыу зэрагъэмэщIам и зэранкIэ нэхъ лъэщ дыдэхэм ягурыIуэфакъым, ауэ ари ущIэгузэвэн Iуэхугъуэкъым — ди республикэм и щIыхьыр къэралпсо утыкум щаIэтынщ Тулэ и «Арсенал»-м щыджэгу Бырхьэм Къантемыр, Пермь и «Амкар»-м хэт Щауей Алихъан, Ленинград и «Тосно»-м и щIыхьыр зыхъумэ Мырзэ Резиуан, Мэхъэчкъалэ и «Анжи»-м ирагъэблэгъагъащIэхэу Къалмыкъ Амуррэ Жылэ Ислъамрэ, премьер-лигэм зыкъыщызыгъэлъагъуэ нэгъуэщI адыгэ щIалэхэм. Къэралым и гуп къыхэхам ираджэнухэр абыхэм къазэрыхэкIынуми шэч къытетхьэркъым. Апхуэдэхэм ядэплъеину Iэмал гъуэзэджэ яIэнущ нобэрей «Спартак-Налшыкым» щыджэгухэми.
Ди республикэм командэ хъарзынэ мыгувэу зэриIэнум и нэщэнэхэр щытлъэгъуащ вэсэмахуэ Налшык и «Спартак» стадионым щекIуэкIа зэIущIэм. Пэжщ, абы и япэ дакъикъэхэр удэзыхьэхыу щытакъым. Нэрылъагъут куэдрэ зызыгъэпсэхуа щIалэхэм я джэгукIэр иджыри зэрызэтемыувэжар. Уэлбанэ кIыхьым зэщIигъэбэга губгъуэми зэфIэкI лъагэ къыщыбгъэлъэгъуэну тынштэкъым. Дакъикъэ тIощIкIэ зэныкъуэкъуа иужькIэщ лъэныкъуэхэм языхэзыр япэу гъуэм ще-уар: Ольмезовым къипщытащ хьэщIэхэм я гъуащхьэтетым и зэфIэкIыр здынэсыр.
Загъэпсэхуу къызэрихьэжу «Спартак-Налшыкым» и ебгъэрыкIуэныгъэхэр щIигъэхуэбжьащ. Абы хуэфэщэну къыпэщIэуващ «Легион Динамо»-ри. Мэхъэчкъалэдэсхэм Iэмал гъуэзэджитI яIащ бжыгъэр къызэIуахыну, арщхьэкIэ зи насып къикIар ди щIалэхэращ. Абазэ Астемыр лъагэу кърита топым и кIуэкIэм Ашу Мурад щхьэкIэ теIэзэщIыхьыжри, хэгъэрейхэр япэ ищащ — 1:0.
Iуэхум апхуэдэу зэрызихъуэжам къигъэуIэбжьа хьэщIэхэм псынщIэу зрачащ икIи мыгувэу бжыгъэр зэхуэдэ ящIыжыным пэгъунэгъу хъуахэщ. АрщхьэкIэ ди гъуащхьэтет Щоджэн Борис ахэр фIэкIыфакъым.
Джэгум и кIэухым «Спартак-Налшыкыр» аргуэру къыхэжаныкIыфыну щытащ. Шаваевыр щхьэкIэ лъэщу зэуа топым «Легион Динамо»-м и гъуащхьэтетыр ерагъкIэ пэлъэщащ.
Зы топ закъуэри яхурикъуащ ди щIалэщIэхэм мы гъэм япэ текIуэныгъэр зыIэрагъэхьэн папщIэ. Шэч хэлъкъым абыхэм зэIущIэ гугъухэр къазэрыпэщылъым, ауэ дыщогугъ къэзыгъэдзыхэн къыхэмыкIыну. Сыти жыIи, зэпэщIэтыныгъэ гуащIэхэращ ахэр зыпсыхьынур.
АдэкIэ фыщыдогъэгъуазэ Урысей Федерацэм футболымкIэ и етIуанэ дивизионым и «Ипщэ» гупым гъатхэпэм и 10-м щыщIэзыдзэжа зэхьэзэхуэм и пэщIэдзэ джэгугъуэм кърикIуа бжыгъэхэм: «Анжи-2» (Мэхъэчкъалэ) — «Академия» (Дон Iус Ростов) — 0:1, «IэфIыпс» (IэфIыпс) — «Армавир» (Армавир) — 1:1, «Мэшыкъуэ-КМВ» (Псыхуабэ) — «Кубань-2» (Краснодар) — 2:1, «Краснодар-2» (Краснодар) — «Чайка» (Песчанокопское) — 0:1, «Дружба» (Мейкъуапэ) — «Динамо-Ставрополь» (Ставрополь) — 3:3.
СКА (Дон Iус Ростов) — «Биолог-Новокубанск» (Прогресс), «Ангушт» (Нэзрэн) — «Спартак-Владикавказ» (Владикавказ) зэIущIэхэр ягъэIэпхъуащ.
КъыкIэлъыкIуэ джэгугъуэр гъатхэпэм и 17-м зэхэтынущ. А махуэм «Спартак-Налшыкыр» Осетие Ищхъэрэ — Аланием и къалащхьэм щыIущIэнущ щIыпIэ «Спартак-Владикавказ»-м.
Жыласэ Заурбэч.
